《秋怀 其一》
清代·晏贻琮

愁人如寒鸡，独起夜方半。吟虫入我闱，似感时节换。

我本山中人，何为在羁绊。野鸥谢洲渚，低头就刍拳。

伛偻揖向人，何异冰与炭。迩来益疏懒，十日九废盥。

雄剑半已摧，愁冰苦难泮。新丝蚕自裹，故纸绳徒钻。

久留笑浮梗，屡试见磨锻。应念马少游，逍遥骑款段。

作者简介：湖南新化人，字幼瑰，号湘门。嘉庆十二年举人。尝客居京师、金阊。为诗刻苦，存诗矜慎。卒年二十九。有《过且过斋诗集》。